《五月五日过新安冯明府招集柳将军庙时诸葛邓二君俱以董河役适至》
明代·卢龙云

江南江北路初分，万里乡书未易闻。岁序孤舟逢五日，弟兄同易忆离群。

东道更谁为地主，西河却有大冯君。命驾频烦江之浒，折简慇勤日将暮。

置驿真能似郑庄，下榻何当比徐孺。将军祠宇自昔年，此地壶觞亦嘉晤。

况兼二客千里逢，促席开尊并许同。诸葛雅称丞相裔，邓君亦有长成风。

倾盖乍交情若故，把酒剧谈词俱雄。乡园蒲艾岂须设，故人鸡黍自堪悦。

君不见清时无事辟兵符，翕河已仗群公力。淮海应高卧治名，簿书岂废逢迎客。

休向三闾羡独醒，且须一醉同今夕。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。